ሌሎቹም ነዋሪዎች የወጣት ሰለሞንን ሃሳብ የሚጋሩ ናቸው። በተፈጠረው ነገር ከፍተኛ ትኩረት ካልተሰጠ ገነት የነበረችው የወንዶ ገነት ከተማ ፍፁም በረሃማ ወደ መሆን እየተቀየረች ነው በማለት። ይህ ነገር እንዲህ እንደዋዛ አይቼ የማልፈው ጉዳይ አልሆንልሽ አለኝ። ዓለም ወደ አረንጓዴ አብዮት ፊቱን ባዞረበት ዘመን ያሉንን አረንጓዴ ሥፍራዎች ማጣታችን ውስጤን በእጅጉ ከነከነኝ። ጉዳዩ ይመለከታቸዋል ብዬ ያሰብኳቸውን መሥሪያ ቤቶች ለማነጋገር በማሰብ ወደ ቢሮዋቸው እያጠያየኩ አመራሁ። ይሁንና የሄድኩበት በእለተ ቅዳሜ በመሆኑ በሥራ ላይ ላገኛቸው አልቻልኩም ሌላ አማራጭ የነበረኝ በስልክ ማነጋገር በመሆኑ የስልክ ቁጥራቸው ከጥቂት ጥረት በኋላ አግኝቼ ወደ አዲስ አበባ ተመለስኩ።
